Title: VYKONÁVACÍ PROTOKOL
Author: ostrovsk
Company: MV SR

/návrh/
VYKONÁVACÍ PROTOKOL
medzi vládou Slovenskej republiky a vládou Ruskej federácie
o vykonávaní Dohody medzi Európskym spoločenstvom a Ruskou federáciou o readmisii zo dňa 25. mája 2006

Vláda Slovenskej republiky a vláda Ruskej federácie (ďalej len „strany“),

želajúc si  vytvoriť príslušné podmienky v súlade s článkom 20 Dohody medzi Európskym spoločenstvom a Ruskou federáciou o readmisii zo dňa 25. mája 2006 (ďalej len „dohoda“),

dohodli sa takto:

Článok 1
Príslušné orgány

(1)	Príslušnými orgánmi zodpovednými za vykonávanie dohody sú:
za slovenskú stranu:
centrálne príslušný orgán:
Ministerstvo vnútra Slovenskej republiky;
ďalší príslušný orgán:
Ministerstvo zahraničných vecí Slovenskej republiky;

za ruskú stranu:
centrálne príslušný orgán:
Federálna migračná služba;
ďalšie príslušné orgány:
Ministerstvo zahraničných vecí Ruskej federácie,
Federálna služba bezpečnosti Ruskej federácie.

(2)	Strany si oznámia akékoľvek zmeny v zozname príslušných orgánov uvedených v odseku 1 tohto článku bezodkladne diplomatickou cestou.

(3)	Centrálne príslušné orgány spolupracujú pri vykonávaní ustanovení dohody a tohto vykonávacieho protokolu priamo.

(4)	Pre uplatňovanie tohto vykonávacieho protokolu si centrálne príslušné orgány písomne oznámia svoje kontaktné údaje do tridsať (30) dní odo dňa nadobudnutia platnosti tohto vykonávacieho protokolu.

(5)	Centrálne príslušné orgány si bezodkladne písomne oznámia akékoľvek zmeny svojich kontaktných údajov.

Článok 2
Zasielanie žiadosti o readmisiu a odpovede na túto žiadosť

(1)	Žiadosť o readmisiu vypracovanú na základe článku 7 dohody zasiela centrálne príslušný orgán žiadajúcej strany centrálne príslušnému orgánu dožiadanej strany v lehote ustanovenej v článku 11 ods. 1 dohody poštou alebo kuriérom.

(2)	Odpoveď na žiadosť o readmisiu zasiela centrálne príslušný orgán dožiadanej strany centrálne príslušnému orgánu žiadajúcej strany poštou alebo kuriérom a v prípade potreby aj technickými prostriedkami na prenos textu v lehote ustanovenej v článku 11 ods. 2 dohody.

Článok 3
Ďalšie doklady

(1)	Ak žiadajúca strana považuje ďalšie doklady okrem tých, ktoré sú uvedené v prílohách 2 až 5 dohody, za dôležité na účely stanovenia štátnej príslušnosti osoby, ktorá má byť readmitovaná alebo na účely stanovenia dôkazov odôvodňujúcich readmisiu štátneho príslušníka tretej krajiny alebo osoby bez štátnej príslušnosti, môže takéto doklady priložiť k žiadosti o readmisiu zasielanej dožiadanej strane.

(2)	Dožiadaná strana rozhodne, či doklady uvedené v odseku 1 tohto článku zohľadní pri posúdení žiadosti o readmisiu.

Článok 4
Vypočutie

(1)	Ak žiadajúca strana nemôže poskytnúť ani jeden z dokladov uvedených v prílohách 2 a 3 dohody, dožiadaná strana uskutoční vypočutie osoby, ktorá má byť readmitovaná na základe žiadosti uvedenej v časti „D“ žiadosti o readmisiu.  

(2)	Vypočutie dotknutej osoby je povinný vykonať  zástupca centrálne príslušného orgánu na diplomatickej misii alebo na konzulárnom úrade štátu dožiadanej strany v štáte žiadajúcej strany.

(3)	V prípade, ak zástupca centrálne príslušného orgánu podľa odseku 2 tohto článku nie je prítomný, vypočutie vykonajú zamestnanci diplomatickej  misie alebo konzulárneho úradu štátu dožiadanej strany v štáte žiadajúcej strany.

(4)	Centrálne príslušný orgán dožiadanej strany informuje čo najskôr centrálne príslušný orgán žiadajúcej strany o výsledkoch vypočutia, najneskôr však do desiatich (10) kalendárnych dní odo dňa prijatia žiadosti o readmisiu obsahujúcu žiadosť o vypočutie. Lehota na odpoveď na takúto žiadosť o readmisiu začína plynúť dňom zaslania informácie o výsledkoch vypočutia centrálne príslušným orgánom dožiadanej strany.

(5)	Ak vypočutím osoby neboli zistené dôvody  pre spracovanie žiadosti o readmisiu podľa tohto článku, táto žiadosť sa vráti centrálne príslušnému orgánu žiadajúcej strany bez zváženia.
(6)	Miesto a čas vypočutia si dohodnú v každom konkrétnom prípade príslušné orgány strán.  

Článok 5
Zasielanie žiadosti o tranzit a odpovede na túto žiadosť

(1)	Žiadosť o tranzit vypracovanú na základe článku 15 ods. 1 dohody zasiela centrálne príslušný orgán  žiadajúcej strany centrálne príslušnému orgánu dožiadanej strany poštou alebo kuriérom najneskôr pätnásť (15) pracovných dní pred plánovaným tranzitom.

(2)	Odpoveď na žiadosť o tranzit zasiela centrálne príslušný orgán dožiadanej strany centrálne príslušnému orgánu žiadajúcej strany poštou alebo kuriérom a v prípade potreby aj technickými prostriedkami na prenos textu do desať (10) pracovných dní po prijatí žiadosti o tranzit.

Článok 6
Postup readmisie a tranzitu

(1)	Na účely readmisie a tranzitu určujú strany nasledujúce hraničné priechody:
za slovenskú stranu:
všetky medzinárodné letiská na území Slovenskej republiky;
za ruskú stranu:
všetky medzinárodné letiská na území Ruskej federácie.

(2)	Strany sa bezodkladne informujú o akýchkoľvek zmenách v zozname hraničných priechodov určených v odseku 1 tohto článku diplomatickou cestou.

(3)	Dátum, čas, hraničný priechod a spôsob readmisie alebo tranzitu dotknutej osoby určia príslušné orgány strán na základe vzájomnej dohody osobitne pre každý prípad.

Článok 7
Výkon readmisie a tranzitu s eskortou

(1)	Potrebu eskorty pre transfer osoby uvedie centrálne príslušný orgán žiadajúcej strany v časti „D“ žiadosti o readmisiu  alebo v časti „D“ žiadosti o tranzit zhodujúcou sa s formulárom stanoveným v prílohách 1 až 6 dohody; zároveň uvedie mená a priezviská príslušníkov eskorty, veliteľa eskorty, ich hodnosti, služobné zaradenie, , typy, čísla a dátumy vydania ich cestovných dokladov a služobných preukazov, ako aj obsah ich  služobnej úlohy.

(2)	V prípade akýchkoľvek zmien  v údajoch týkajúcich sa eskorty uvedených v odseku 1 tohto článku oznámi tieto zmeny centrálne príslušný orgán žiadajúcej strany bezodkladne centrálne príslušnému orgánu dožiadanej strany.

(3)	Príslušníci eskorty sú viazaní vnútroštátnymi právnymi predpismi štátu dožiadanej strany. V súlade s právnymi predpismi štátu dožiadanej strany požívajú príslušníci eskorty ochranu proti protiprávnemu zásahu.

(4)	Príslušníci eskorty vykonávajú svoju činnosť v civilnom oblečení a musia mať pri sebe  platný cestovný pas, ako aj doklady preukazujúce výkon readmisie alebo tranzitu.

(5)	Príslušníci eskorty vykonávajú svoju činnosť neozbrojení a bez prostriedkov, ktoré nie sú povolené na území štátu dožiadanej strany.

(6)	Príslušné orgány strán spolupracujú pri riešení všetkých otázok týkajúcich sa prítomnosti eskorty na území štátu dožiadanej strany. Príslušné orgány dožiadanej strany poskytnú príslušníkom eskorty, ak je to potrebné potrebnú pomoc.

Článok 8
Náklady

Všetky náklady, ktoré vzniknú dožiadanej strane v súvislosti s výkonom readmisie a tranzitu, hradí žiadajúca strana v súlade s článkom 16 dohody v eurách do tridsiatich (30) dní po predložení dokladov preukazujúcich tieto náklady.

Článok 9
Komunikačný jazyk

(1)	Na uplatňovanie tohto vykonávacieho protokolu doklady podľa článku 3 tohto vykonávacieho protokolu, ako aj podľa častí III a IV dohody sa vypracujú:
-	za slovenskú stranu – v slovenskom jazyku s priloženým prekladom do ruského alebo anglického jazyka,
-	za ruskú stranu – v ruskom jazyku s priloženým prekladom do slovenského alebo anglického jazyka.

(2)	Konzultácie medzi príslušnými orgánmi strán týkajúce sa vykonávania tohto vykonávacieho protokolu sú v ruskom, slovenskom alebo v anglickom jazyku.

Článok 10
Zmeny a doplnenia

Tento vykonávací protokol môže byť menený a doplňovaný na základe vzájomnej dohody medzi stranami.

Článok 11
Nadobudnutie a ukončenie platnosti

(1)	Strany si navzájom písomne diplomatickou cestou oznámia splnenie vnútroštátnych podmienok potrebných na nadobudnutie platnosti tohto vykonávacieho protokolu.

(2)	Tento vykonávací protokol nadobudne platnosť postupom ustanoveným spoločným readmisným výborom po  jeho oznámení v súlade s článkom 20 ods. 2 dohody, že boli splnené vnútroštátne podmienky potrebné na nadobudnutie jeho platnosti.

(3)	Platnosť tohto vykonávacieho protokolu sa skončí súčasne so skončením sa platnosti dohody.

Dané v _______________ dňa ________ v dvoch pôvodných vyhotoveniach, každé v slovenskom, ruskom a anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku.

Za vládu
Slovenskej republiky

Za vládu
Ruskej federácie